Kisbér Város Polgármesterétől

**ELŐTERJESZTÉS**

Kisbér Város Önkormányzatának Képviselő-testülete

2025. június 13-i ülésére

**Tárgy:** Tájékoztató a városközponti fejlesztések állásáról

**Tisztelt Képviselő-testület!**

A legutóbbi tájékoztató óta történt fejleményekről az alábbiak szerint adok tájékoztatást.

1. Az **északi istálló épület felújított északi szárnyánál** 2025. 06. 02. napján az E.ON bekötötte a mérőórát, a villamossági alvállalkozó – ígérete szerint – a hét folyamán elvégzi a még szükséges munkálatokat ahhoz, hogy mindenhol lehessen áramot használni.
2. Siklósi József tervező a 2025. május 23-i ülésen vállalta, hogy a **déli épület és a sétány** kiviteli tervek, költségvetés elkészítése, átadása részfeladatot 2025. június 7. napjával teljesíti. A képviselő-testület a 236/2025. (V. 23.) KVÖKt. határozatával 2025. június 7. napjára póthatáridőt tűzött az említett részfeladat teljesítésére. A jelen tájékoztató készítéséig teljesítés nem történt Siklósi József részéről.

A képviselő-testület a 236/2025. (V. 23.) KVÖKt. határozatával arról is döntött a déli épület tervezésére vonatkozó 1. sz. részfeladat tekintetében módosítja a tervező szerződését. A testületi határozatot több körben egyeztettük a közbeszerzési tanácsadóval, jóváhagyták, majd a szerződés-tervezet készítésekor jelezték, hogy a teljesítési határidőt mégsem célszerű módosítani az örökségvédelmi engedély kiadásának dátumával összhangban, mert későbbi dátum lenne, mint a 2. részfeladat szerződés szerinti teljesítési határideje, ezért a részfeladat meghatározásában javasoltak szövegszerű módosítást oly módon, hogy míg jelenleg *„engedélyes tervek elkészítése, engedély átadása”* szerepel a szerződésben, a módosítási javaslat szerint *„engedélyes tervek elkészítése, engedélyezésre benyújtás”* részfeladatra változna, mert így kerülne a szerződés szövege összhangba a tényleges teljesítéssel. Ez viszont a 236/2025. (V. 23.) KVÖKt. határozat vonatkozó részének a módosítását igényli. Jeleztük a közbeszerzési tanácsadónak, hogy minden egyes mozzanatról tájékoztatást kaptak, a határozati javaslatot több körben ellenőrizték, jóváhagyták, kellemetlen, hogy az elfogadása után kérik a módosítását.

Erre az észrevételre az alábbi választ kaptuk dr. Csizmadia Laurától:

*„Az ilyen hosszan elnyúló, körülményes kérdések esetében nem mindig egyszerű komplexitásában látni és kezelni az eseményeket.*

*Úgy látjuk, hogy az általunk vázolt megoldással megoldható lenne – ez egyébként rétestésztaként húzódó, már-már a projektekt veszélyeztető - tervezői szerződés (e pontja szerinti) teljesítésének a kérdése, még ha új testületi döntést is igényel.”*

Ezt követően kértük, hogy küldjék meg határozati javaslatukat, mely a következő:

„Elrendeli – a 236/2025. (V.23.) KVÖKt. határozat 2. bekezdésének módosításaként – a déli épület *„engedélyes tervek elkészítése, engedély átadása”* részfeladat módosítása tekintetében a szerződés módosítását oly módon, hogy a részfeladat déli épület *„engedélyes tervek elkészítése, engedélyezésre benyújtás” részfeladatra* módosuljon változatlan határidővel, a tényleges megvalósulással összhangban.”

1. A **Plébánia előtti tér felújítása, Vöröskereszt épület bontása** tárgyában az új közbeszerzési eljárás kiírásra került a 172/2025. (IV.11.) KVÖKt. határozatnak megfelelően.

Ajánlattételi határidő: 2025. május 19. 14:00 óra volt.

Az eljárás még zajlik, az 1. részben (Vöröskereszt épület bontása) 2 db ajánlat, a 2. részben (Plébánia előtti tér) 3 db ajánlat érkezett. Bírálati szakaszban 2 alkalommal hiánypótlás került kiküldésre, legutóbbinak 2025. 06. 11. 10 óra volt a határideje. A tájékoztató készítéséig döntéshozatalra alkalmas anyagot nem kaptunk.

Kérem a tájékoztatás szíves tudomásulvételét és az alábbi határozati javaslat elfogadását.

Kisbér, 2025. június 11.

Sinkovicz Zoltán sk.

Határozati javaslat

Kisbér Város Önkormányzatának Képviselő-testülete

…./2025. (V. 23.) KVÖKt. határozata

Kisbér Város Önkormányzatának Képviselő-testülete a városközponti fejlesztések állásáról szóló tájékoztatót tudomásul veszi.

Határidő: a határozat kiadására azonnal

Felelős: dr. Pápai Tamás jegyző

Határozati javaslat

Kisbér Város Önkormányzatának Képviselő-testülete

…./2025. (V. 23.) KVÖKt. határozata

236/2025. (V. 23.) KVÖKt. határozat módosításáról

Kisbér Város Önkormányzatának Képviselő-testülete „elrendeli – a 236/2025. (V.23.) KVÖKt. határozat 2. bekezdésének módosításaként – a déli épület *„engedélyes tervek elkészítése, engedély átadása”* részfeladat módosítása tekintetében a szerződés módosítását oly módon, hogy a részfeladat déli épület *„engedélyes tervek elkészítése, engedélyezésre benyújtás” részfeladatra* módosuljon változatlan határidővel, a tényleges megvalósulással összhangban.”

Határidő: a határozat kiadására azonnal

Felelős: dr. Pápai Tamás jegyző